DA Den Europæiske Unions Tidende CE 78/26

(2004/C 78 E/0028)

SKRIFTLIG FORESPØRGSEL E-1033/03

af Cristiana Muscardini (UEN) til Kommissionen

(28. marts 2003)

Om: Hungersnød i Afrika

Kommissionen er helt sikkert bekendt med den nylige meddelelse fra Nairobi, hvori FAO gør opmærksom på, at 14 mio. mennesker i Etiopien — ud af en befolkning på ca. 63 mio. — har presserende behov for fødevarehjælp. Indtil nu er det kun lykkedes de internationale organisationer, der er involveret i kampen mod hungersnøden, at indsamle hjælp til dækning af 40 % af mindstebehovet. Lagrene vil blive udtømt inden udgangen af juni, også selv om hjælpen begrænses til 12,5 kg korn pr. person pr. måned i stedet for de 15 kg, der anses for absolut nødvendige for overlevelse. Forholdsmæssigt set er situationen endnu mere dramatisk i Eritrea, hvor 2 mio. mennesker ud af en befolkning på 3,5 mio. har behov for mad, og hvor de nuværende lagre højst kan dække behovet indtil slutningen af april. I mellemtiden er over 28 % af børn under fem år alvorligt underernærede. I Eritrea dør husdyrene også som følge af tørken, der nu har varet i fire år.

Kan Kommissionen på denne baggrund:

1. forelægge oplysninger om den hjælp, der ydes til Etiopien og Eritrea?

2. oplyse — i betragtning af faldet i kornhøsten (fire femtedele mindre end gennemsnitsproduktionen i det sidste årti) — hvilke initiativer den efter aftale med FAO har taget eller agter at tage for at fremme et produktionsgenopsving?

3. oplyse, om den for at bidrage til opnåelsen af denne målsætning anser det for hensigtsmæssigt at yde støtte til uddannelse af landmænd i brugen af teknologier, der er særligt velegnede til dyrkning af jorden?

4. oplyse, om den anser det for en prioritering i samarbejde med regeringerne i de lande, der lider under tørke, og med de internationale humanitære organisationer at gennemføre projekter med henblik på forskning i og eventuel udnyttelse af grundvandsressourcer?

5. oplyse, om der med disse mål for øje — ud over målet at yde humanitær bistand — eksisterer samarbejdsforbindelser mellem Kommissionen og de velgørenhedsorganisationer, der opererer i de berørte afrikanske områder?

Svar afgivet på Kommissionens vegne af Poul Nielson

(8. maj 2003)

Kommissionen kender udmærket til FAO's rapport om den aktuelle fødevarekrise i Etiopien, selv om den ikke er helt enig i det tal, FAO angiver for, hvor mange mennesker der skulle være berørt af krisen (et tal, der i december 2002 blev rettet til 11,3 mio. EUR for Etiopiens vedkommende), og dermed også procentdelen for, hvor stor en del af behovene der skulle være blevet opfyldt. Påstanden om, at over 28 % af børn under fem år i Eritrea skulle lide af alvorlig fejlernæring, er også yderst tvivlsom og er uheldigvis et eksempel på den tendens, der hersker blandt visse involverede parter, til at overdrive, når det gælder nødssituationer.

Når dette er sagt, er fødevarekrisen på Afrikas Horn naturligvis meget virkelig, selv om den — som følge af stærkt forbedrede systemer for tidlig varsling og generøse donorreaktioner — ikke har udviklet sig til en hungersnødskatastrofe, sådan som vi har kendt fra det tidligere.

Kommissionen har selv reageret på krisen i Etiopien og Eritrea på en helt ny måde og har sammen med medlemsstater kunnet dække omkring 35-40 % af det anslåede fødevarebehov indtil udgangen af 2003. En oversigt er blevet sendt direkte til det ærede medlem og Parlamentets sekretariat.

I sine strategiske mål for navnlig Etiopien prioriterer Kommissionen det imidlertid meget højt at støtte bestræbelserne på at skabe fødevaresikkerhed, da man kan forudse, at omkring 4-5 millioner etiopiere hvert år ikke er sikret fødevarer nok af strukturelle årsager — heller ikke i de år, hvor høsten er god. Derfor har Kommissionen under 9. EUF afsat et beløb på 54 mio. EUR til Etiopien til programmer for støtte til fødevaresikkerhed. Programmer, der skal finansieres inden for denne tildeling, er ved at blive udvalgt og vurderet, men de vil sandsynligvis også komme til at omfatte bedre sundhedsforanstaltninger for kvægbestanden, bedre adgang til vandsteder og støtte til et bedre system for afsætning af korn.

Kommissionen vil naturligvis fortsætte sit samarbejde med velgørende organisationer, som arbejder i afrikanske lande, hvor der ikke er fødevaresikkerhed, om at yde støtte til at skabe fødevaresikkerhed og også inden for andre former for humanitær bistand.